CSA Steaua s-a impus în meciul cu Rapid 2 din Liga 4, scor 4-0. Au marcat Andrei Neagoe, Florin Rădan, Robert Elek și Răzvan Niculae. Elevii lui Daniel Oprița s-au bucurat de o asistență impresionantă pe arena din comuna Berceni, unde „militari” vor disputa meciurile de pe teren propriu până se va instala o tribună nouă pe terenul cinci din Ghencea.

Fanii i-au avut lângă ei și pe suporterii celor de la ȚSKA Moscova, veniți în România după duelul rușilor cu Ludogoreț Razgrad, încheiat cu victoria bulgarilor, scor 5-1. Câțiva suporteri din peluza Sud Steaua s-au prezentat la Razgrad pentru a-i încuraja pe ruși.

Pretențiile oficialilor CSA Steaua au crescut în acest sezon. Meciul jucat pe nocturna stadionului din Berceni a adus, automat, și o creștere a prețurilor pentru tichete. Pentru a vedea meciul de Liga 4, un fan al Stelei a fost nevoit să plătească minim 20 de lei.

Steaua are 18 puncte din tot atâtea posibile după primele șase etape și un golaveraj impresionant: 46 de goluri marcate și niciunul primit.